সরকারি জাদুঘর ও শিল্পকলা চিত্রশালা, চণ্ডীগড়

চণ্ডীগড়ের সরকারি জাদুঘর ও শিল্পকলা চিত্রশালা উত্তর ভারতের একটি সরকারি জাদুঘর, যেখানে গান্ধার ভাস্কর্য, প্রাচীন ও মধ্যযুগীয় ভারতের ভাস্কর্য এবং পাহাড়ি ও রাজস্থানী ক্ষুদ্র চিত্রকলার সংগ্রহ রয়েছে। ভারতের বিভাজনের পরে এই জাদুঘর গুরুত্বপূর্ণ হয়ে ওঠে। দেশভাগের আগে এখানে রক্ষিত শিল্পবস্তু, চিত্রকর্ম ও ভাস্কর্যের সংগ্রহের বেশিরভাগই তৎকালীন পাঞ্জাবের রাজধানী লাহোরের জাদুঘরে রাখা ছিল। এই জাদুঘরে বিশ্বের অন্যতম বৃহৎ গান্ধার প্রত্নবস্তুর সংগ্রহ রয়েছে। দেশভাগের পর ১৯৪৮ সালের ১০ই এপ্রিল সংগৃহীত বস্তুর বণ্টন সম্পন্ন হয়। ষাট শতাংশ প্রত্নবস্তু পাকিস্তানের ভাগে এবং চল্লিশ শতাংশ সংগ্রহ ভারতের ভাগে পড়েছিল। ১৯৬৮ সালের ৬ই মে চণ্ডীগড়ের তৎকালীন মূখ্য কমিশনার ডঃ এম এস রান্ধাওয়া জাদুঘরটি উদ্বোধন করেন। ইতিহাস ভারত বিভাজনের সময় লাহোর জাদুঘর থেকে প্রাপ্ত প্রত্নবস্তু রাখার জন্য সরকারি জাদুঘর ও শিল্পকলা চিত্রশালা নির্মাণ করা হয়েছিল। ভবনটির নকশা করেছিলেন সুইজারল্যান্ডে জন্মগ্রহণকারী ফরাসি স্থপতি ল্য করব্যুজিয়ে এবং তার সহযোগী স্থপতি মনমোহন নাথ শর্মা, পিয়ের জেনেরো এবং শিব দত্ত শর্মা। নকশা ১৯৬০-৬২ সালের মধ্যে সম্পন্ন হয়েছিল এবং নির্মাণকাজ ১৯৬২ থেকে ১৯৬৭ সালের মধ্যে সম্পন্ন হয়েছিল। এটি ল্য করব্যুজিয়ের নকশা করা তিনটি জাদুঘরের মধ্যে একটি; অন্য দুটি হলো আহমেদাবাদের সংস্কার কেন্দ্র এবং টোকিওর ন্যাশনাল মিউজিয়াম অফ ওয়েস্টার্ন আর্ট । ভবন ভবনটিতে সম্প্রসারণের জন্য নিয়মিত শিল্পকর্ম সংগ্রহ কর্মসূচি পরিচালনা করা হয়। ভারতের পঞ্চবার্ষিকী পরিকল্পনা এবং জাতীয় শিক্ষা নীতিতে জ্ঞান বিতরণের মাধ্যম হিসেবে পরিকল্পিত এই জাদুঘর এই অঞ্চলের জন্য অনন্য সাংস্কৃতিক ও ঐতিহাসিক সম্পদ হিসেবে কাজ করে। গান্ধার ভাস্কর্য, পাহাড়ি ক্ষুদ্র চিত্রকলা এবং সমসাময়িক ভারতীয় শিল্পের উল্লেখযোগ্য সংগ্রহ থাকায় এখানে পর্যটক, শিল্পী, গবেষক এবং ছাত্রছাত্রীরা নিয়মিত আসেন। ল্য করব্যুজিয়ে এবং আধুনিকীকরণ বিষয়ে গবেষক, স্থপতি ও পণ্ডিতগণও ভবনটিতে প্রায়শই আসেন। এই স্থাপত্যসমষ্টির স্থাপত্যিক মূল্য অধ্যয়ন করা প্রয়োজন, কারণ এটি ল্য করব্যুজিয়ের নকশা করা জাদুঘরগুলোর ধারাবাহিকতার উদাহরণ। ঘূর্ণায়মান প্রবেশদ্বার, ধাতব প্যানেলযুক্ত দরজা, স্থায়ী আসবাবপত্র, প্রদর্শন ব্যবস্থা এবং উন্মুক্ত কংক্রিটের ভাস্কর্যসদৃশ গার্গয়েল চণ্ডীগড়ের স্থাপত্যশৈলীর প্রতীক। ভারতের অন্যতম শ্রেষ্ঠ সমসাময়িক শিল্পী সতীশ গুজরালের আঁকা জাদুঘরের অভ্যর্থনা কক্ষের ম্যুরালটি অন্যথায় নিষ্প্রভ উন্মুক্ত কংক্রিটের ভবনটিতে রঙের ছোঁয়া এনে দিয়েছে। জাদুঘরের গ্রন্থাগারটি শিল্পকলা, স্থাপত্য এবং শিল্পকলার ইতিহাস বিষয়ক বইয়ের এক সমৃদ্ধ ভান্ডার। ডঃ এম এস রান্ধাওয়ার জন্য একটি বিশেষ বিভাগ উৎসর্গীকৃত, যেখানে ‘মেকিং অফ চণ্ডীগড়’ বিষয়ে তার চিঠিপত্রের সংরক্ষণাগারভুক্ত নথি রয়েছে, যা গবেষকদের জন্য ডিজিটাইজড সংস্করণে উপলব্ধ। সংলগ্ন অডিটোরিয়ামটি জাদুঘরের বর্ধিত কার্যক্রম, যেমন বক্তৃতা, চলচ্চিত্র প্রদর্শনী এবং সাংস্কৃতিক অনুষ্ঠানের জন্য বক্তৃতা কক্ষ হিসেবে ব্যবহৃত হয়। অডিটোরিয়ামের অভ্যন্তরীণ সজ্জাটি ল্য করব্যুজিয়েরের চণ্ডীগড়ে প্রবর্তিত আধুনিকতাবাদী ঐতিহ্যের প্রতিনিধিত্ব করে। ভবনটি তিনটি স্তরে বিভক্ত। প্রথম তলাটি ৩৩,০০০ বর্গফুট জুড়ে বিস্তৃত এবং এখানে ডেপুটি কিউরেটরের কার্যালয়, জাদুঘরের দোকান, অভ্যর্থনা কক্ষ, বস্ত্র বিভাগ, শিশু শিল্পকলা চিত্রশালা, প্রদর্শনী কক্ষ, সংরক্ষিত সংগ্রহশালা, সংরক্ষণ গবেষণাগার এবং মিলনায়তন রয়েছে। দ্বিতীয় তলাটি ২৩,০০০ বর্গফুট। এখানে গান্ধার ভাস্কর্য, ভারতীয় ক্ষুদ্র চিত্রকলা, প্রস্তর ও ধাতব ভাস্কর্য, মুদ্রা এবং ভারতীয় সমসাময়িক শিল্পকলার প্রদর্শনীর স্থান রয়েছে। তৃতীয় তলাটি ৬,৫০০ বর্গফুট। এখানে গ্রন্থাগার, সভাপতির কক্ষ এবং গান্ধার ভাস্কর্যের সংরক্ষিত সংগ্রহশালা অবস্থিত। জাদুঘরটি এই অঞ্চলের সাংস্কৃতিক ইতিহাসের ভান্ডার হিসেবে কাজ করে। এটি মঙ্গলবার থেকে রবিবার পর্যন্ত সকাল ১০:০০টা থেকে বিকাল ৪:৪০টা পর্যন্ত জনসাধারণের জন্য খোলা থাকে এবং সোমবার ও সরকারি ছুটির দিনে বন্ধ থাকে। প্রবেশ টিকিটের মূল্য ১০ ₹ এবং ক্যামেরা টিকিটের মূল্য ৫ ₹ । সংগঠিত স্কুল দল এবং প্রবীণ নাগরিকদের জন্য এখানে প্রবেশ বিনামূল্যে। শারীরিক প্রতিবন্ধীদের জন্য হুইলচেয়ারের মতো সুবিধাও প্রদান করা হয়। অডিটোরিয়ামটি সাংস্কৃতিক ও শিক্ষামূলক অনুষ্ঠানের জন্য স্বল্প খরচে পাওয়া যায়। এটি শিল্পীদের অস্থায়ী প্রদর্শনীর জন্য প্রদর্শনী হল হিসেবেও কাজ করে। সংগ্রহ এই সংগ্রহের সূচনা হয় ১৯৪৭ সালে ভারত বিভাজনের সময়, যখন লাহোরের কেন্দ্রীয় জাদুঘরের সংগ্রহের ৪০ শতাংশ ভারতের অংশে পড়ে। এই অংশের মধ্যে উল্লেখযোগ্য ছিল গান্ধারের ভাস্কর্য। ১৯৪৯ সালের এপ্রিলে পাকিস্তান থেকে প্রাপ্ত নিদর্শন প্রথমে অমৃতসরে, তারপর শিমলা, পাতিয়ালায় রাখা হয়। অবশেষে ১৯৬৮ সালে জাদুঘর উদ্বোধনের পর চণ্ডীগড়ে এসকল নিদর্শন স্থানান্তরিত করা হয়। কিছু সময় পর ডঃ এম এস রান্ধাওয়া পাহাড়ি ক্ষুদ্রচিত্র, আধুনিক এবং ভারতীয় সমসাময়িক শিল্পকলা যুক্ত করেন। ফলে ল্য করব্যুজিয়ের নকশা করা বর্তমান ভবনে যখন সংগ্রহটি প্রদর্শিত হয়, তখন তা উত্তর ভারতের শীর্ষস্থানীয় জাদুঘরগুলির সমপর্যায়ে পৌঁছে গিয়েছিল। সংগ্রহটিকে নিম্নলিখিত বিভাগগুলিতে ভাগ করা যেতে পারে: গান্ধার ভাস্কর্য জাদুঘরটিতে ৬২৭টি গান্ধার ভাস্কর্য রয়েছে, যেগুলোর সবগুলোই দেশভাগের সময় লাহোর জাদুঘর থেকে আনা হয়েছিল। কলকাতার ভারতীয় জাদুঘরের পর, ভারতে এই ধরনের প্রত্নবস্তুর দ্বিতীয় বৃহত্তম সংগ্রহ এই জাদুঘরেই রয়েছে। এখানে গৌতম বুদ্ধের বিভিন্ন ধরনের ভাস্কর্য রয়েছে। কিছু ভাস্কর্যে বুদ্ধের লম্বা ও খোলা চুল দেখা যায়, আবার কোনোটিতে তার গোঁফ ও কোঁকড়ানো চুল থাকে। পূর্ববর্তী সময়ে বুদ্ধের অনুসারীরা বুদ্ধের প্রতীকী মূর্তির পূজা করতেন। এরকম প্রতীকের মধ্যে বুদ্ধের পদচিহ্ন বা চক্রের প্রতিকৃতি উল্লেখযোগ্য। পরবর্তীতে, যখন অনুসারীরা বুদ্ধকে মানব রূপে চিত্রিত করতে চাইলেন, তখন তারা তাকে সুন্দর গ্রিক দেবতার মতো রূপে চিত্রিত করলেন। এর কারণ হিসেবে সেই যুগের ইন্দো-গ্রিক প্রভাবকে উল্লেখ করা যায়। এই বিভিন্ন যুগগুলোর বেশ কয়েকটি নিদর্শন বর্তমানে এখানে সংরক্ষিত আছে। এই সংগ্রহে হারীতী ও পঞ্চিকার মতো অন্যান্য বৌদ্ধ দেব-দেবীর ভাস্কর্যও রয়েছে। এর মধ্যে স্কারাহ ধেরি থেকে প্রাপ্ত হারীতীর একটি দণ্ডায়মান মূর্তি আছে, যাতে খোদিত লিপি ও তারিখ রয়েছে। প্রাচীন ও মধ্যযুগীয় ভারতীয় ভাস্কর্য এখানে জম্মুর আখুনুর, কাশ্মীরের উশকুর এবং হরিয়ানার সুঘ থেকে আনা কিছু প্রাচীন পোড়ামাটির মস্তক ও মূর্তি রয়েছে। পাঞ্জাবের সাঙ্ঘোল এবং হরিয়ানার বিভিন্ন স্থান থেকে আনা প্রাচীন ভাস্কর্যও প্রদর্শিত হয়। জাদুঘরের সংগ্রহে থাকা অধিকাংশ মধ্যযুগীয় ভারতীয় ভাস্কর্য হরিয়ানার আগ্রোহা ও নিকটবর্তী পিঞ্জরে থেকে আনা এবং পাঞ্জাব, কাশ্মীর ও হিমাচল প্রদেশের কয়েকটি বিক্ষিপ্ত স্থান থেকে সংগৃহীত। এছাড়া উপদ্বীপীয় ভারত থেকে আনা দুটি বৃহৎ আকারের ভাস্কর্যও রয়েছে, যার মধ্যে জৈন দেবী পদ্মাবতীর দ্বাদশ শতাব্দীর একটি বিশাল ভাস্কর্যও অন্তর্ভুক্ত। ধাতব ভাস্কর্য জাদুঘরটিতে কাংরা, নেপাল, তিব্বত এবং দক্ষিণ ভারত থেকে আনা আদি ও অন্ত্য মধ্যযুগের ধাতব ভাস্কর্য রয়েছে, যার মধ্যে বৌদ্ধ ও হিন্দু উভয় প্রকার ভাস্কর্যই অন্তর্ভুক্ত। ক্ষুদ্রাকৃতি শিল্প এখানে ক্ষুদ্রাকৃতির পাহাড়ি, রাজস্থানী, শিখ ও মুঘল চিত্রকর্ম প্রদর্শিত হয়। পাহাড়ি চিত্রকলার এই বিশাল সংগ্রহে প্রধানত কাংড়া চিত্রকলা রয়েছে, তবে পাহাড়ি চিত্রকলার অন্যান্য সকল ধারারও নমুনা রয়েছে। পাণ্ডুলিপি জাদুঘরটিতে কুল্লু, কাশ্মীর, রাজস্থান এবং পাঞ্জাব থেকে প্রাপ্ত অষ্টাদশ ও ঊনবিংশ শতাব্দীর দেবনাগরী, গুরুমুখী এবং ফারসি পাণ্ডুলিপি রয়েছে। বস্ত্র এখানকার বস্ত্র বিভাগে সমগ্র ভারতীয় উপমহাদেশের বস্ত্র প্রদর্শন করা হয়। এর মধ্যে উল্লেখযোগ্য হলো হিমাচল প্রদেশের চাম্বা রুমাল, বাংলার কাঁথা, পাঞ্জাবের ফুলকারি এবং তিব্বত ও নেপালের থাংকা । মুদ্রাবিদ্যা এখানে ভারতীয় ইতিহাসের বিভিন্ন যুগের মুদ্রা প্রদর্শন করা হয়, যার মধ্যে রয়েছে মৌর্য, শুঙ্গ, কুষাণ, গুপ্ত, গজনভি, দিল্লি সালতানাত, মুঘল, শিখ, ব্রিটিশ এবং বিভিন্ন দেশীয় রাজ্যের মুদ্রা। সমসাময়িক ভারতীয় শিল্পকলা অবনীন্দ্রনাথ ঠাকুর, আকবর পদমসী, অমৃতা শের-গিল, ভূপেন খাখর, বীরেশ্বর সেন, এফএন সুজা, যামিনী রায়, মকবুল ফিদা হুসেন, নন্দলাল বসু, নিকোলাস রোরিচ, ওপি শর্মা, রাজা রবিবর্মা, এস. জি. ঠাকুর সিং, শোভা সিং প্রমুখ শিল্পীদের শিল্পকর্মের সংগ্রহ জাদুঘরে উপস্থিত রয়েছে। সমসাময়িক শিল্পকলা বিভাগে গ্রাফিক্স ও ভাস্কর্য শিল্পকর্মও রয়েছে। অন্যান্য প্রত্নবস্তু জাদুঘরটিতে বাংলার একটি পটুয়া স্ক্রোল, ধাতব কুল্লু মুখোশের নমুনা, পেপারম্যাশে এবং বস্তার, কাংড়া ও কুল্লু ইত্যাদির লোকভাস্কর্যসহ অন্যান্য প্রত্নবস্তুও সংরক্ষিত আছে। প্রাকৃতিক ইতিহাস জাদুঘর প্রাকৃতিক ইতিহাস জাদুঘরটি ১৯৭৩ সালে এই কেন্দ্রশাসিত অঞ্চলের প্রথম মুখ্য কমিশনার এবং প্রখ্যাত জীববিজ্ঞানী ডঃ এম এস রান্ধাওয়া প্রতিষ্ঠা করেন। এখানে চারটি প্রধান বিভাগ রয়েছে, যেগুলিতে শহর এলাকার আশেপাশে আদিমতম মানব বসতি, জীববিজ্ঞানের বিবর্তন, ভারতীয় উপমহাদেশের ডাইনোসর এবং মানব বিবর্তনের উপর আলোকপাত করা হয়েছে। স্থাপত্য জাদুঘর কমপ্লেক্সের ভেতরে শিল্পকলা চিত্রশালার বিপরীতে অবস্থিত স্থাপত্য জাদুঘরটি ১৯৯৭ সালে স্থাপন করা হয়। এখানে চণ্ডীগড় শহর নির্মাণ সম্পর্কিত দুর্লভ নথি, অঙ্কন, স্কেচ ইত্যাদি রয়েছে এবং নথিভুক্তকরণ, সংরক্ষণ ও প্রদর্শন করা হয়। এখানে ম্যাসিজ নোভিকি, আলবার্ট মেয়ার, ল্য করব্যুজিয়ে, জেন ড্রু, ম্যাক্সওয়েল ফ্রাই এবং পিয়ের জেনেরের চণ্ডীগড় শহর সম্পর্কিত বহু অঙ্কন, স্কেচ এবং অন্যান্য শিল্পকর্ম সংরক্ষিত আছে। ক্যাপিটল কমপ্লেক্সের অংশ হিসেবে ল্য করব্যুজিয়ের নকশা করা কিন্তু কখনো নির্মিত না হওয়া গভর্নরের প্রাসাদ ও জ্ঞান জাদুঘরের মডেল, স্থপতিদের নকশা করা ও ব্যবহৃত ঐতিহ্যবাহী আসবাবপত্র এবং দেশভাগ-পরবর্তী পূর্ব পাঞ্জাব ও চণ্ডীগড়ের পুরোনো মানচিত্রও প্রদর্শনীতে রয়েছে। জাদুঘরের অন্যান্য শাখা জাতীয় প্রতিকৃতি চিত্রশালা, সেক্টর ১৭, চণ্ডীগড় আন্তর্জাতিক পুতুল জাদুঘর, সেক্টর ২৩, চণ্ডীগড় চিত্রশালা তথ্যসূত্র বহিঃসংযোগ দাপ্তরিক ওয়েবসাইট